कर्णालीको विकास पहिलो प्राथमिकतामा परेकाे छ: अध्यक्ष प्रचण्ड
नेकपा (माओवादी केन्द्र) का अध्यक्ष पुष्पकमल दाहाल ‘प्रचण्ड’ले कर्णालीको विकास प्राथमिकतामा परेको बताउनुभएको छ ।
नेत्र शाहीजुम्ला, कात्तिक २२ गते । नेकपा (माओवादी केन्द्र) का अध्यक्ष पुष्पकमल दाहाल ‘प्रचण्ड’ले कर्णालीको विकास प्राथमिकतामा परेको बताउनुभएको छ । वाम–लोकतान्त्रिक गठबन्धनको सभालाई सम्बोधन गर्न जुम्ला पुग्नुभएका अध्यक्ष प्रचण्डले गठबन्धनको जीत सुनिश्चित भएको हुँदा अबको विकास कर्णाली र सुदूरपश्चिममा हुने बताउनुभयो । उहाँले कर्णालीको बाटो कालोपत्र मात्रै होइन फराकिलो बनाउन आवश्यक भएकाले आफ्नो र गठबन्धनको प्राथमिकतामा परेको बताउनुभयो । उहाँले सिञ्जा सभ्यता नेपालको गौरवको सभ्यता भएकाले राज्यले सिञ्जासम्बन्धी विशेष प्रतिष्ठान बनाएर अगाडि बढाउनेमा जोड दिनुभयो । उहाँले सिञ्जा सभ्यताको विकास र संरक्षणका लागि जुम्ला मात्रै होइन नेपालका लागि संरक्षण गर्न आवश्यक रहेकोमा जोड दिनुभयो । अहिलेको गठबन्धन देशलाई अँध्यारोबाट बचाउन केन्द्रित रहेको बताउँदै ७० वर्षमा जनताले ल्याएको अधिकारको रक्षा गर्न सबै मतदाताले बुझ्न आवश्यक भएकोमा जोड दिनुभयो ।उहाँले नेका एमालेका अध्यक्ष केपी शर्मा ओलीले दुई तिहाइको सरकार बचाउन नसकेकाले जनतामा मत माग्न सक्ने अधिकारसमेत नहुने आरोप लगाउनुभयो । उहाँले अहिलेको लडाइँ प्रतिक्रान्तिकारी र निरङ्कुशतावादीलाई यो निर्वाचनमा हराएर गठबन्धनलाई जिताउने रेकर्ड राख्ने इतिहास कायम गर्ने आशा व्यक्त गर्दै वाम गठबन्धनका उम्मेदवार गोमा कुँवरलाई मौका दिनुपर्नेमा जोड दिनुभयो ।अध्यक्ष प्रचण्डले आफूले एक पटक खाएको मार्सी चामलको खानाले बजार लिएकोमा खुसी भएको बताउनुभयो । उहाँले राजतन्त्रका प्रेतात्माहरू जुम्लामा पनि देखिएकाले कर्णाली प्रदेशलाई जागरण गर्न आवश्यक भएको बताउनुभयो । कार्यक्रममा नेपाली कांग्रेसका उपसभापति पूर्णबहादुर खड्काले सत्ता गठबन्धन संविधान र लोकतन्त्रको रक्षाका लागि भएकाले जनताले अहिलेको व्यवस्था बचाउनेमा ढुक्क भएको बताउनुभयो । 